**Osnovna škola Ivana Meštrovića**

**Martina Pušteka 1**

**Zagreb**

**KRITERIJI PRAĆENJA I OCJENJIVANJA UČENIKA U ŠK. GOD. 2016./2017.**

Učiteljice Engleskoga jezika u PN:

Ana Domić Tunguz

Tea Sušac

**Elementi provjeravanja i ocjenjivanja**

1. **razumijevanje: 1) razumijevanje slušanjem 2) razumijevanje čitanjem**
2. **govorne sposobnosti**
3. **sposobnosti pisanog izražavanja**
4. **jezične zakonitosti-gramatika**

**a) razumijevanje**

Element **razumijevanje slušanjem i čitanjem** podrazumijevabrzinu i točnost usvajanja i razumijevanja različitih pojmova te tekstualnih sadržaja slušanjem i čitanjem na engleskom jeziku.

**1) razumijevanje slušanjem:**

ODLIČAN

* **Samostalno i točno razumije** upute i naredbe te jednostavne tekstove i dijaloge poznate tematike i osnovnu poruku sugovornika.

VRLO DOBAR

* **Uglavnom točno razumije** upute i naredbe te jednostavne tekstove i dijaloge poznate tematike i osnovnu poruku sugovornika.

DOBAR

* **Djelomično točno razumije** upute i naredbe te jednostavne tekstove i dijaloge poznate tematike i osnovnu poruku sugovornika.

DOVOLJAN

* Upute i naredbe te jednostavne tekstove i dijaloge poznate tematike i osnovnu poruku sugovornika **razumije** **samo uz pomoć učitelja**.

NEDOVOLJAN

* **Ne razumije** upute i naredbe niti jednostavne tekstove i dijaloge poznate tematike i osnovnu poruku sugovornika.

**2) razumijevanje čitanjem:**

ODLIČAN

* Rečenice i tekstove **čita tečno i točno**, **vrlo rijetko griješi** pri izgovoru. Nakon pročitanog teksta **samostalno i točno rješava** zadatke dopunjavanja, stavljanja u ispravan poredak i pridruživanja. **Razumije** smisao pročitanog teksta i **s lakoćom pronalazi** određene informacije u tekstu. **Koristi se** kontekstom radi razumijevanja značenja nepoznatih riječi.

VRLO DOBAR

* Rečenice i tekstove **čita tečno i točno uz manje pogreške** pri izgovoru. Nakon pročitanog teksta **uglavnom točno rješava** zadatke dopunjavanja, stavljanja u ispravan poredak i pridruživanja. **Uglavnom razumije** pročitani tekst i pronalazi određene informacije u tekstu. **Ponekad se koristi** kontekstom radi razumijevanja značenja nepoznatih riječi.

DOBAR

* Rečenice i tekstove **čita s pogreškama** u izgovoru, ali ga se može razumjeti. Nakon pročitanog teksta **djelomično točno rješava** zadatke dopunjavanja, stavljanja u ispravan poredak i pridruživanja. **Djelomično razumije** pročitani tekst i **teže pronalazi** određene informacije u tekstu. **Rijetko** pomoću konteksta razumije nepoznate riječi.

DOVOLJAN

* Prethodno obrađene rečenice i tekstove **čita s pogreškama koje otežavanju razumijevanje**. Nakon pročitanog teksta **rješava** zadatke dopunjavanja, stavljanja u ispravan poredak i pridruživanja **samo uz pomoć učitelja**. **Razumije** pročitani tekst i **nalazi** određene informacije u tekstu **samo uz pomoć učitelja**.

NEDOVOLJAN

* Prethodno obrađene rečenice i tekstove **čita s pogreškama koje onemogućavaju razumijevanje**. **Ne razumije** pročitani tekst i **ne nalazi** informacije u njemu.

**b) govorne sposobnosti**

Element **govorne sposobnosti** podrazumijeva stupanj usvojenosti svih obrađenih sadržaja (vokabular, gramatika, upotreba jezika) i njihovo usmeno izražavanje te komunikacijske sposobnosti (postavljanje pitanja, odgovaranje na pitanja, vođenje razgovora, čitanje, prevođenje i prepričavanje teksta).

Usmeno provjeravanje znanja pojedinog učenika provodi se u pravilu svaki sat, bez prethodne najave. Ocjena se u pravilu daje tijekom sata ili više sati tijekom kojih je nastavnik pratio učenika i utvrdio razinu njegova znanja. Učenici koji se iznimno trude i svaki sat su aktivni, te vrijedno sudjeluju u svim oblicima rada mogu biti ocijenjeni češće i bez posebne individualne provjere. Učenika se može ispitati i prozivanjem iz imenika, napose kada ga nije bilo moguće ispitivati drugačije zbog dužeg odsustva ili pasivnosti.

ODLIČAN

* Učenik **samostalno i točno** reproducira sadržaje obrađene cjeline. Samostalno i točno prenosi poruku u okviru poznatih jezičnih struktura i tematskih sadržaja. Izražava se s lakoćom.
* Učenik **slobodno i bez oklijevanja** izriče svoje misli, aktivan je u konverzaciji, čita i priča s razumijevanjem korektno i tečno s pravilnim izgovorom, fluentno. Govori **bez većih gramatičkih grešaka**.

VRLO DOBAR

* **Uglavnom točno** reproducira sadržaje obrađene cjeline i odgovara na pitanja. Uglavnom samostalno i točno prenosi poruku u okviru poznatih jezičnih struktura i tematskih sadržaja. Ponekad čini pogreške u govoru, ali se samostalno ispravlja.
* Učenik govori korektno, ali je u pojedinim elementima **nesiguran**; govori uz **manje gramatičke greške**, koje ne utječu na razumijevanje smisla rečenice; ponekad upotrijebi riječ ili frazu neadekvatno te s pogrešnim izgovorom.

DOBAR

* **Djelomično točno** reproducira sadržaje obrađene cjeline i odgovara na pitanja. Djelomično točno prenosi poruku u okviru poznatih jezičnih struktura i tematskih sadržaja. Čini **pogreške** koje ponekad **ometaju razumijevanje**.
* Učenik se može sporazumijevati i pri tome se služi skromnim fondom riječi, smisao je ponekad nejasan zbog gramatičkih grešaka i pogrešnog redoslijeda riječi, ima poteškoća u čitanju, izgovoru i intonaciji, ali je cjelina prihvatljiva i razumljiva.

DOVOLJAN

* Reproducira sadržaje obrađene cjeline i odgovara na pitanja **samo uz pomoć učitelja**. U okviru poznatih jezičnih i tematskih sadržaja poruku ne prenosi samostalno, već samo uz stalnu pomoć i poticaj učitelja.
* Učenik čini **ozbiljne greške** u konverzaciji i izgovoru zbog čega se teško zaključuje što želi reći; rijetko nalazi odgovarajuće riječi i fraze, teško se izražava, a vokabular mu je oskudan, govori sporo i s puno oklijevanja.

NEDOVOLJAN

* **Ne reproducira** sadržaje obrađene cjeline i ne može odgovoriti na pitanja te ne sudjeluje u razgovoru u sklopu poznatih jezičnih struktura i tematskih sadržaja.
* Učenik se ne može samostalno izražavati u usmenom obliku; jedva savladava najosnovniji vokabular, a loš izgovor onemogućuje razumijevanje sadržaja; **nije savladao ni najosnovnije gramatičke strukture**.

**c) sposobnosti pisanog izražavanja**

Element **sposobnosti pisanog izražavanja** podrazumijeva pisanje diktata, pisanje i rješavanje zadataka reproduktivnog tipa, pisanje rečenica i tekstova prema uputama te pisanje sastavaka. Provjerava se diktatima, kratkim pisanim provjerama (u trajanju do 15 minuta), kratkim vođenim sastavcima, odgovorima na pitanja, te testovima i ispitima znanja.

***Školska zadaća*** je vezana uz teme iz cjelina koje su obrađene. Ocjena iz školske zadaće sastoji se od 3 komponente i u konačnici predstavlja njihovu aritmetičku sredinu :

1. Ostvarenje zadatka (task achievement), pri čemu učenik mora poštivati pravila pisanog izražavanja poput podjele na odlomke (uvod, glavni dio, zaključak), razrađenost misli i ideja, argumentiranje, iznošenje vlastitog stava u zaključku.
2. Gramatika (grammar), pri čemu učenik primjenjuje prikladne i točne gramatičke strukture.
3. Rječnik i pravopis (vocabulary and spelling), pri čemu učenik rabi jezični registar, pravopisno točne i prikladne leksičke jedinice vezane uz temu školske zadaće.

***Diktat*** se odnosi na poznate, već obrađene teme**.**

**1.**Tekst se 1. put čita normalnom brzinom da učenici dobiju uvid o čemu se u tekstu radi, učenici ne pišu.

2. Tekst se čita sporije, rečenica po rečenica ili, ako su rečenice duže, čitaju se smislene cjeline dva puta; brzina prilagođena učenicima.

3. Cijeli tekst se čita u cijelosti, učenici imaju malo vremena kako bi eventualno popravili pogreške ili dopunili rečenice.

4. Ako se ista riječ pojavljuje u tekstu više puta i napisana je krivo, računa se kao jedna pogreška.

-diktat do 6 rečenica: -diktat od 7-10 rečenica:

1-2 pogreške - odličan (**5**) 1-3 pogreške - odličan (**5)**

3-5 pogrešaka - vrlo dobar (**4)** 4-7 pogrešaka - vrlo dobar (**4**)

6-10 pogrešaka - dobar (**3)** 8-11 pogrešaka - dobar (**3)**

11-15 pogrešaka - dovoljan (**2)** 12-16 pogrešaka - dovoljan (**2)**

16 i više pogrešaka - nedovoljan (**1)**  17 i više pogrešaka - nedovoljan (**1)**

\* Ocijenjene pisane radove učitelj je dužan dati učeniku na uvid i čuvati u školi do kraja školske godine.

ODLIČAN

* **Samostalno i točno nadopunjava** tekst ponuđenim riječima. **Samostalno i točno piše** rečenice i poruke i odgovara na pitanja. **Vrlo rijetko griješi** u *spellingu* i gramatici. Koristi **sav ili velik dio** obrađenog **vokabulara**.
* Učenik može pismeno izraziti svoje misli samostalno i bez većih gramatičkih i ortografskih grešaka; redovito izvršava sve pisane zadatke u bilježnici i radnoj bilježnici, ima dobru tehniku rješavanja testova i uspješan je - ≥ 90%.

VRLO DOBAR

* **Uglavnom točno nadopunjava** tekst ponuđenim riječima. **Ponekad griješi kod pisanja** rečenica i poruka te se uz poticaj učitelja samostalno ispravlja. Uglavnom točno pisano odgovara na pitanja. Radi **manje pogreške** u *spellingu* i gramatici. **Uglavnom koristi** obrađeni **vokabular**.
* Učenik pismeno izražava svoje misli samostalno uz poneke gramatičke i ortografske greške; gotovo redovito ima sve pisane radove; ima vrlo dobar rezultat na rješavanju testa - ≥ 80%.

DOBAR

* **Djelomično točno nadopunjava** tekst ponuđenim riječima. **Češće griješi kod pisanja** rečenica i poruka te se uz pomoć učitelja ispravlja. Djelomično točno pisano odgovara na pitanja. **Pogreške** u *spellingu* i gramatici **ne ometaju razumijevanje bitno**. Koristi **skroman dio** obrađenog **vokabulara**.
* Učenik ne može bez pomoći izraziti svoje misli pismenim putem i pravi veće ortografske i gramatičke greške; neredovito izvršava domaće i školske pisane zadatke; ima skroman i prosječan rezultat na rješavanju testa - ≥ 65%.

DOVOLJAN

* **Nadopunjava** tekst ponuđenim riječima te **piše** rečenice i poruke **samo uz pomoć učitelja** koristeći samo **osnovni vokabular**.
* Učenik nije sposoban samostalno se pismeno izražavati, radi česte i ozbiljne ortografske i gramatičke greške; postiže minimalan uspjeh na testu - ≥ 50% .

NEDOVOLJAN

* **Netočno nadopunjava** tekst ponuđenim riječima. Ne koristi **niti osnovni vokabular** u prenošenju poruke.
* Učenik čini velike greške u pismenom izražavanju i u osnovnim gramatičkim oblicima, ne izvršava pisane zadaće gotovo uopće, nema dostatan broj bodova na testu - < 50%.

**d) jezične zakonitosti - gramatika**

Element **jezične zakonitosti - gramatika** podrazumijeva provjeru i usvojenost gramatičkih nastavnih jedinica, odnosno primjenu gramatičkih pravila kroz različite pismene i usmene zadatke. Gramatička pravila se ne ispituju kao definicije. Pismeni test iz gramatike najavljuje se najmanje 5 dana ranije, a vrednuje se prema slijedećim kriterijima, kao i sve ostale pisane provjere zadatcima objektivnog tipa:

0% - 49% - nedovoljan (1)

50% - 64% - dovoljan (2)

65% - 79% - dobar (3)

80% - 89% - vrlo dobar (4)

90 % - 100 % - odličan (5)

ODLIČAN

* Učenik **suvereno** vlada gramatičkim pravilima, **potpuno** ih **razumije** **i** **pravilno** **primjenjuje** u kontekstu.

VRLO DOBAR

* Učenik **razumije i pravilno primjenjuje** naučena gramatička pravila, uz **povremene pogreške**.

DOBAR

* Učenik **djelomično i nepotpuno primjenjuje** naučena gramatička pravila.

DOVOLJAN

* Učenik **rijetko samostalno i točno primjenjuje** gramatička pravila.

NEDOVOLJAN

* Učenik **ne zna primijeniti** gramatička pravila niti ih **upotrijebiti** u kontekstu.

**POSEBNE NAPOMENE**

**Pisano provjeravanje**

Na početku nastavne godine provodi se uvodno/inicijalno provjeravanje (u roku prva dva tjedna) kako bi se utvrdila razina učeničkoga predznanja. Inicijalna se provjera ne ocjenjuje – rezultat provjere u obliku bodova i/ili postotka upisuje se u bilješke o praćenju učenika.

Pisanom se provjerom gradivo jezika (razumijevanje i gramatika) provjerava najmanje četiri puta tijekom školske godine.

Svaka pisana provjera ima unaprijed zadano područje ispitivanja. Pisana se provjera piše nakon obrađenog i uvježbanog gradiva. Svaki učitelj samostalno određuje kada će pisati pisanu provjeru gradiva u skladu sa svojim godišnjim planom i programom.

Pisane provjere upisuju se u vremenik pisanih provjera u zadanom roku, u skladu s *Pravilnikom o elementima i načinu praćenja, vrednovanja i ocjenjivanja učenika u osnovnoj i srednjoj školi*.

Prema potrebi učitelj može provesti i kraće pisane provjere. Kratke se pisane

provjere najavljuju i upisuju u dnevnik rada najmanje pet dana prije pisanja. Po procjeni učitelja rezultati kratke pisane provjere mogu se upisati u rubriku bilješki ili u rubriku ocjena.

Tijekom pisane provjere učeniku nije dopuštena uporaba bilježnice, udžbenika, „šalabahtera” i sličnih pomagala – primijeti li to učitelj, nakon prvog upozorenja, pisana se provjera vrednuje ocjenom nedovoljan.

Ne može li se učenikov uradak pročitati, učitelj će ga vrednovati ocjenom nedovoljan.

**Upis ocjene**

Učitelj ocjenjuje javno u razrednome odjelu te je dužan ocjenu javno priopćiti i obrazložiti učeniku. Ocjena se upisuje u e- imenik u za to odgovarajući odjeljak.

U rubriku bilješki učitelj može unositi i sljedeće podatke: datum pisane provjere, cjelinu koja se usmeno provjeravala, broj ostvarenih/broj mogućih bodova na pisanoj provjeri, teme i rezultate samostalnih, skupnih i drugih radova učenika, redovitost izvršavanja zadataka.

Ukoliko učenik ispravi ocjenu, učitelj ju može upisati u istu rubriku u kojoj se nalazi i prethodno dobivena ocjena.

**Usmeno provjeravanje**

Usmeno se provjeravanje može provoditi na svakome nastavnom satu bez obveze najave i, u pravilu, ne smije trajati dulje od 10 minuta po učeniku.

Učenik može biti u jednome danu usmeno provjeravan iz dvaju nastavnih predmeta ili iz jednoga nastavnog predmeta ako u istom danu piše pisanu provjeru.

**Domaće zadaće**

Obzirom da je kontinuitet u učenju stranog jezika bitan, učenike valja poticati na redovito pisanje **domaćih zadaća.** U određenim vremenskim razdobljima, prema ukupnome broju zadanih zadaća, vrednuje se učenikov odnos prema domaćim zadaćama, tj. redovitost i točnost u pisanju domaćih zadaća.

Učitelj u bilješke u imeniku upisuje napomene o redovitosti/neredovitosti u pisanju domaćih zadaća te za isto prema procjeni upisuje ocjenu odličan odnosno nedovoljan u rubriku bilješki ili u rubriku razumijevanja, a evidenciju o pisanju domaćih zadaća vodi u posebnoj bilježnici ili na posebnome obrascu u obliku pluseva i minusa (vrijedi za domaće zadaće koje se ne ocjenjuju kao samostalne). Ako je učenik zaboravio bilježnicu s domaćim zadaćama, ako je zadaću prepisao (dva ili više učenika imaju jednaku zadaću s istim pogreškama), ako je domaća zadaća napisana na satu ili pod odmorom, tada se takva zadaća vrednuje kao nenapisana.

**Zaključna ocjena**

Zaključna ocjena može, ali i ne mora proizlaziti iz aritmetičke sredine upisanih ocjena.

Zaključna ocjena proizlazi iz svih prethodno navedenih elemenata i ukupne aktivnosti učenika u oba polugodišta*.* Ona je rezultat sustavnog postupka prikupljanja spoznaja o učenikovu znanju, ali i zalaganju i radu tijekom cijele godine što je vidljivo u rubrici bilješke.

Zaključnom ocjenom učitelj smije nagraditi učenike koji su pokazali veliki napredak u radu.